google/wiki40b huggingface dataset:
Μάχη του Αγίου Βλασίου

Η εξέλιξη των γεγονότων

Μετά τη λήξη της πρώτης πολιορκίας του Μεσολογγίου οι Τούρκοι έστειλαν 3.000 άνδρες υπό τους Ισμαήλ Πλιάσσα, Χατζή-Μπέντο και Άγοβασαρ να πάνε στην Πρέβεζα. Ο Καραϊσκάκης κοντά στον Άγιο Βλάσιο στα Άγραφα κατέλαβε τα στενά επικεφαλής 800 άνδρων. Στις 15 Ιανουαρίου 1823 συγκρούστηκε με τους Τούρκους και μετά από πολύωρη μάχη, που πολλές φορές οι Έλληνες κινδύνεψαν να ηττηθούν, τους απέκρουσε αναγκάζοντάς τους να υποχωρήσουν στο Αγρίνιο με απώλεια διακοσίων Τούρκων. Ανάμεσα στους νεκρούς ήταν και ο Χατζή-Μπέντο τον οποίο σκότωσε ο Καραϊσκάκης.
Ντέιβιντ Γιάνσεν

Βιογραφία

Η οικογένειά του τον προόριζε από νωρίς για ηθοποιό, όπως και έγινε. Γι'αυτό το λόγο άλλωστε μετακόμισαν στο Χόλιγουντ, όταν ο μικρός Ντέιβιντ ήταν ακόμη στην εφηβεία. Αποφοίτησε από το Γυμνάσιο "Fairfax", όπου και έδειξε την έφεσή του για την υποκριτική. Η πρώτη του εμφάνιση ήταν στην ηλικία των 14 ετών, στο έργο "It's a Pleasure" (1945). Στα είκοσί του χρόνια υπέγραψε συμβόλαιο με την εταιρεία "20th Century-Fox", ωστόσο η συνεργασία δεν προχώρησε καθώς η εξωτερική του εμφάνιση κρίθηκε ακατάλληλη.
Ο Γιάνσεν στράφηκε τότε στην εταιρεία "Universal" με την οποία αναδείχθηκε από την αρχή της δεκαετίας του '50 πρωταγωνιστώντας σε υποστηρικτικούς ρόλους σε 32 ταινίες, πριν συμμετάσχει στη σειρά "Private Detective" (1957 - 1960). Η μεγαλύτερη επιτυχία του ήρθε στα 1963 με τη σειρά "The Fugitive", όπου υποδυόταν έναν γιατρό τον οποίο καταδίωκε πεισματικά ένας αστυνομικός για το φόνο της γυναίκας του. Με τη σειρά του, ο Γιάνσεν καταδίωκε τον πραγματικό φονιά, ένα μονόχειρα εγκληματία προκειμένου να αποδείξει την αθωότητά του.
Παντρεύτηκε δυο φορές αλλά δεν απέκτησε παιδιά, καθώς πέθανε πρόωρα σε ηλικία μόλις 48 ετών, από ανακοπή καρδιάς.
Πάμπης Κυρίτσης

Βιογραφικά στοιχεία

Ο Πάμπης Κυρίτσης γεννήθηκε στη Λάρνακα στις 17 Ιουνίου 1958. Ομιλεί, πέρα από την ελληνική, την αγγλική γλώσσα. Σπούδασε διοίκηση επιχειρήσεων στην Ανώτατη Βιομηχανική Σχολή Θεσσαλονίκης. Είναι Γενικός Γραμματέας της Παγκύπριας Εργατικής Ομοσπονδία (ΠΕΟ).
Έχει δύο κόρες.

Πολιτική διαδρομή

Διετέλεσε πρόεδρος της Δημοκρατικής Κίνησης Κυπρίων Φοιτητών Θεσσαλονίκης, μέλος του διοικητικού συμβουλίου της Εθνικής Φοιτητικής Ένωσης Κυπρίων (ΕΦΕΚ) Θεσσαλονίκης και υπεύθυνος της πολιτικής και συνδικαλιστικής δραστηριότητας των φίλων του ΑΚΕΛ στην Ελλάδα.
Την περίοδο 1990-92 ήταν γενικός γραμματέας της Ενιαίας Δημοκρατικής Οργάνωσης Νεολαίας (ΕΔΟΝ). Το 1993 ανέλαβε καθήκοντα υπευθύνου του Γραφείου Τοπικής Αυτοδιοίκησης και του Γραφείου Περιβάλλοντος της Κεντρικής Επιτροπής του ΑΚΕΛ. Το 1995 εξελέγη μέλος του Εκτελεστικού και Γενικού Συμβουλίου της ΠΕΟ και ανέλαβε καθήκοντα εκτελεστικού γραμματέα της οργάνωσης.
Το 1999 εξελέγη Γενικός Γραμματέας της ΠΕΟ. Επιπλέον, από το 1992 είναι μέλος της Κεντρικής Επιτροπής του ΑΚΕΛ, από το 2000 μέλος του Πολιτικού Γραφείου της Κεντρικής Επιτροπής του κόμματος και από το 2004 μέλος της Γραμματείας της Κεντρικής Επιτροπής του ΑΚΕΛ.
Επιπρόσθετα, είναι μέλος του Εργατικού Συμβουλευτικού Σώματος, της Επιτροπής για την Ανταγωνιστικότητα, της Εθνικής Επιτροπής για την Απασχόληση και της Επιτροπής για την Παραγωγικότητα.
Στις βουλευτικές εκλογές του 2006 εξελέγη βουλευτής στην Εκλογική Περιφέρεια Λάρνακας με το ΑΚΕΛ. Διεκδίκησε επανεκλογή στις βουλευτικές εκλογές του 2011 αλλά δεν εκλέχτηκε. Ως βουλευτής διετέλεσε πρόεδρος της Κοινοβουλευτικής Επιτροπής Εργασίας και Κοινωνικών Ασφαλίσεων και μέλος της Κοινοβουλευτικής Επιτροπής Εξωτερικών.
Δημήτρης Χατζηισαΐας

Πανιώνιος

Τον Ιούνιο του 2014, ο Πανιώνιος και ο ΑΟ Χανιά ήρθαν σε συμφωνία για την μετακίνηση του Χατζηισαΐα στον σύλλογο με έδρα την Αθήνα.

ΠΑΟΚ

Στις 29 Ιανουαρίου 2016, ο ΠΑΟΚ επιβεβαίωσε ότι ο Χατζηισαΐας θα ενταχθεί στην ομάδα την 1η Φεβρουαρίου 2016 από τον Πανιώνιο με το ποσό της μεταγραφής να είναι €1 εκατομμύριο. Υπέγραψε συμβόλαιο για τρία και μισό χρόνια με αποδοχές του ύψους των €200.000 ανά έτος. Παρουσιάστηκε στα μέσα ως παίκτης του ΠΑΟΚ την 1η Φεβρουαρίου και πήρε τον αριθμό 5 στη φανέλα.  Ο Χατζηισαΐας έκανε το ντεμπούτο του με τον ΠΑΟΚ στις 7 Φεβρουαρίου σε μια εκτός έδρας ήττα 1-0 εναντίον του πρωταθλητή Ολυμπιακού. Το πρώτο του γκολ ήρθε ένα μήνα αργότερα, με ένα σουτ, από μια ασίστ του Δημήτρη Πέλκα στην εκτός έδρας ήττα του ΠΑΟΚ με 2-1 από τον Πανθρακικό.  Την επόμενη σεζόν (2016–17), δεν είχε συμμετοχές με την ομάδα, όμως, έφτασε στην κατάκτηση του κυπέλλου Ελλάδος (με συμμετέχοντες στον τελικό τον ΠΑΟΚ και την ΑΕΚ). Νικητής ήταν η ομάδα της Θεσσαλονίκης με σκορ 2-1. Αυτός ήταν ο πρώτος τίτλος στην καριέρα του Έλληνα αμυντικού.

Ατρόμητος

Την επόμενη χρονιά (2017-2018) δόθηκε δανεικός από τον ΠΑΟΚ στον Ατρόμητο για έναν χρόνο. Στην ομάδα του Περιστερίου καθιερώθηκε ως βασικός πραγματοποιώντας καλές εμφανίσεις, ενώ σκόραρε και μία φορά, ενώ ο δανεισμός του ανανεώθηκε για έναν ακόμη χρόνο, όπου και πάλι αποτέλεσε έναν από τους βασικούς παίκτες της άμυνας.

Ρίζεσπορ

Στις 23 Ιουλίου του 2019 πήρε μεταγραφή στην τούρκικη Ρίζεσπορ με αμοιβή 500.000€.
Μηλιές Λέσβου

Γεωγραφία - Αξιοθέατα

Οι Μηλιές είναι ημιορεινός οικισμός στο Πλωμάρι της Λέσβου σε υψόμετρο 400 μέτρα. Το χωριό βρίσκεται στα νότια του νησιού, 8 χλμ. ΒΑ.του Πλωμαρίου και 30 χλμ. ΝΔ.της Μυτιλήνης.  Αξιοθέατα του χωριού είναι η εκκλησία της Αγίας Μαρίνας που φιλοτεχνήθηκε από τον λαϊκό ζωγράφο Θεόφιλο, το οροπέδιο του Καρυώνα και η τοποθεσία "Τούμπα" με πανοραμική θέα προς τα βουνά και τη θάλασσα στον δρόμο προς Κολυμβάτερα καθώς και οι πεζοπορικές και ιππικές διαδρομές της ευρύτερης περιοχής.

Ονομασία - Ιστορία

Σύμφωνα με τους παλαιότερους κατοίκους η σωστή ονομασία του είναι Μυλιές, από την λέξη μύλος, γιατί εκεί υπήρχαν τεράστιες μυλόπετρες για την άλεση διάφορων προϊόντων. Μία τέτοια μυλόπετρα με διάμετρο τουλάχιστον 1,5 μέτρα η οποία ήταν στην είσοδο του χωριού, 100 μέτρα πριν την βρύση, που είναι μπροστά στην εκκλησία του Άι Γιάννη του Αποκεφαλιστή. Το χωριό μαζί με την Ευαγγελίστρια, την Αγία Βαρβάρα και τη Πλαγιά αποτελούν τη τοπική κοινότητα Πλαγιάς που υπάγεται στη δημοτική ενότητα Πλωμαρίου του Δήμου Λέσβου και σύμφωνα με την απογραφή του 2011 έχει 9 κατοίκους.
30 Χρόνια Επιτυχίες

Ο δίσκος 30 Χρόνια Επιτυχίες κυκλοφόρησε το 1996 από την FM Records και ήταν η πρώτη επίσημη δουλειά του hip-hop συγκροτήματος Ημισκούμπρια. Περιέχει τις επιτυχίες "Το Βουκολικό", "Ο Μοναχός", "Η Απολλώνεια Κορμάρα" και το "Καταλάβατε Ή Να Κάνω Και Κακά". Ο δίσκος άγγιξε τις 30 χιλιάδες πωλήσεις και έγινε ο πρώτος χρυσός ελληνικός hip-hop δίσκος. Επανακυκλοφόρησε το 2005 από την ίδια δισκογραφική μαζί με το δίσκο Ο δίσκος που διαφημίζετε.
STS-102

Κύρια σημεία της αποστολής

Η STS-102 ήταν η όγδοη πτήση διαστημικού λεωφορείου με στόχο τον διεθνή διαστημικό σταθμό και την μεταφορά μελών πληρώματος. Το Ντισκάβερι μετέφερε το πλήρωμα της 2ης Αποστολής στον διαστημικό σταθμό και παρέλαβε το πλήρωμα της 1ης Αποστολής για την επαναφορά του πίσω στην γη.
Το σημαντικότερο φορτίο της αποστολής ήταν η πολυμορφική μονάδα εφοδιασμού Leonardo (αγγλ. Multi-Purpose Logistics Module, MPLM), με έξι ράφια για την αμερικάνικη εργαστηριακή μονάδα Ντέστινι που είχε ήδη μεταφερθεί στον σταθμό από την πτήση STS-98. Το πλήρωμα της STS-102 σύνδεσε προσωρινά το Leonardo με το διεθνή διαστημικό σταθμό προκειμένου να ξεφορτώσει το φορτίο του.
Το πλήρωμα της πτήσης έκανε δύο διαστημικούς περιπάτους με περιεχόμενο την αποπεράτωση εργασιών συναρμολόγησης. Στον πρώτο διαστημικό περίπατο οι αστροναύτες Σούζαν Ηέλμς και Τζιμ Φος μετακίνησαν το στόμιο ελλιμενισμού για να κάνουν το χώρο για το MPLM και συνέδεσαν τον γερανό συναρμολόγησης στην κορυφή του εργαστηρίου. Η αποτέλεσμα των εργασιών επρόκειτο να χρησιμοποιηθεί στην πτήση STS-100 για την σύνδεση του Canadarm2 με το σταθμό. Στον δεύτερο διαστημικό περίπατο, οι αστροναύτες Άντι Θόμας και Πολ Ρίτσαρντς συνέδεσαν μια εξωτερική πλατφόρμα εναποθήκευσης και μια αντλία ψυκτικών υγρών με την μονάδα Ντέστινι.
Άχου Τονγκαρίκι

To Άχου Τονγκαρίκι (Ahu Tongariki) είναι το μεγαλύτερο άχου (πέτρινη πλατφόρμα αγαλμάτων) στο νησί του Πάσχα της Χιλής, η κατασκευή του οποίου εκτιμάται στο 1250 με 1500 μ.Χ. Τα λίθινα αγάλματα των μοάι είχαν πέσει κατά την διάρκεια των εμφυλίων πολέμων του 17ου και 18ου αιώνα στο νησί, και κατά τον 20ο αιώνα είχαν παρασυρθεί από τσουνάμι. Ωστόσο αναστηλώθηκαν κατά την διάρκεια της δεκαετίας του 1990 με την βοήθεια του πανεπιστημίου της Χιλής, και υπάρχουν δεκαπέντε μοάι εκ των οποίων και ένα που ζυγίζει 86 τόνους, και είναι το μεγαλύτερο που ανεγέρθηκε ποτέ στο νησί.
Η τοποθεσία βρίσκεται στην νότια πλευρά του νησιού, και σε απόσταση ενός χιλιομέτρου από το ηφαίστειο του Ράνο Ραράκου στην περιοχή του εθνικού πάρκου Ράπα Νουί.
Γεώργιος Ιακώβου

Βιογραφικά Στοιχεία

Ο Γεώργιος Ιακώβου γεννήθηκε στην Περιστερωνοπηγή στις 19 Ιουλίου 1938. Απέκτησε πτυχίο διεθνών σχέσεων στο Πανεπιστήμιο της Βοστώνης και μηχανικής από το Πανεπιστήμιο του Μπίρκμπεκ του Λονδίνου. Στη συνέχεια απέκτησε μεταπτυχιακό στη διοίκηση επιχειρήσεων από το Ιμπίριαλ Κόλεϊτζ και μεταπτυχιακό στη μηχανική από το Πανεπιστήμιο του Λονδίνου.
Την περίοδο 1960-1964 εργάστηκε στον ιδιωτικό τομέα στην Κύπρο. Το 1965 ανέλαβε ως πρώτος λειτουργός επιχειρησιακής έρευνας και αργότερα ανώτερος οικονομικός λειτουργός του Διοικητικού Συμβουλίου Βρετανικών Σιδηροδρόμων. Το 1968 ανέλαβε Ανώτερος Σύμβουλος Επιχειρήσεων στη διεθνή εταιρεία Price Waterhouse στο Λονδίνο.
Το 1973 διορίστηκε διευθυντής του Κέντρου Παραγωγικότητας Κύπρου όπου εισήγαγε νέες μεθόδους διοίκησης επιχειρήσεων και πρωτοποριακά προγράμματα εκπαίδευσης στελεχών επιχειρήσεων. Επιπλέον, ήταν πρόεδρος του Διοικητικού Συμβουλίου του Ινστιτούτου Ξενοδοχειακών και Επισιτιστικών τεχνών.
Μετά την τουρκική εισβολή του 1974, το Υπουργικό Συμβούλιο του ανέθεσε το έργο της ανακούφισης και αποκατάστασης των προσφύγων. Ίδρυσε και διεύθυνε την Υπηρεσία Μερίμνης και Αποκατάστασης Εκτοπισθέντων και την Υπηρεσία Δραστηριοποίησης Εκτοπισθέντων.
Την περίοδο 1976-1979 υπηρέτησε στη θέση του Προϊστάμενου του τμήματος Αφρικής της Υπάτης Αρμοστείας των Ηνωμένων Εθνών για τους πρόσφυγες στη Γενεύη.
Την περίοδο 1979-1983 διετέλεσε πρέσβης της Κυπριακής Δημοκρατίας στην Ομόσπονδη Δημοκρατία της Γερμανίας με παράλληλη διαπίστευση στην Αυστρία και την Ελβετία. Το 1993, μετά την ολοκλήρωση της θητείας του στο Υπουργείο Εξωτερικών, διορίστηκε από την ελληνική κυβέρνηση στη θέση του Προέδρου του Εθνικού Ιδρύματος Υποδοχής και Αποκατάστασης Αποδήμων και Παλιννοστούντων Ομογενών Ελλήνων και ανέπτυξε δραστηριότητα σε θέματα στήριξης του ελληνισμού της Βορείου Ηπείρου, την αποκατάσταση παλιννοστούντων ομογενών στην περιοχή της Θράκης και τη στήριξη των ομογενών στην πρώην Σοβιετική Ένωσή.

Πολιτική διαδρομή

Στις 22 Σεπτεμβρίου 1983 διορίστηκε Υπουργός Εξωτερικών στην Κυβέρνηση Σπύρου Κυπριανού 1983. Παρόλο που το 1988 πρόεδρος ανέλαβε ο Γιώργος Βασιλείου, ο Γιώργος Ιακώβου παρέμεινε στη θέση του μέχρι τη λήξη της θητείας της Κυβέρνησης Γιώργου Βασιλείου.
Στις προεδρικές εκλογές του 1998 διεκδίκησε το αξίωμα του προέδρου της Κυπριακής Δημοκρατίας με την στήριξη του ΑΚΕΛ και του ΔΗΚΟ, χάνοντας οριακά από τον Γλαύκο Κληρίδη.
Την 1 Μαρτίου 2003 διορίστηκε Υπουργός Εξωτερικών στην Κυβέρνηση Τάσσου Παπαδόπουλου, θέση στην οποία παρέμεινε έως τις 12 Ιουνίου 2006.
Μιχαλακός Στεφανίδης

Βιογραφία

Εργάστηκε ως δικηγόρος. Καταγόταν από τη Σκύρο και πολιτεύτηκε στην Καρυστία. Εξελέγη αντιπρόεδρος της Βουλής των Ελλήνων το 1905 και υπηρέτησε από τον Απρίλιο ως τον Ιούλιο της ίδιας χρονιάς. Εκλέχθηκε βουλευτής Καρυστίας στις εκλογές του 1902 , του 1905  και στις εκλογές του 1906 με 6.199 ψήφους. Επανεξελέγη βουλευτής στην εκλογική περιφέρεια Εύβοιας στις εκλογές του Μαΐου του 1915 με 8.540 ψήφους, του Δεκεμβρίου του 1915 και του 1920.
Εξελέγη και γερουσιαστής το 1929. Ανέλαβε καθήκοντα στις 21 Απριλίου αλλά πέθανε λίγους μήνες μετά την ίδια χρονιά. Απεβίωσε στις 10 Ιουνίου 1929.
Αλέξανδρος Κοντογιάννης

Βιογραφικά στοιχεία

Ο Αλέξανδρος Κοντογιάννης γεννήθηκε στις 10 Σεπτεμβρίου του 1985 στην Αθήνα. Σε ηλικία επτά ετών έρχεται σε επαφή με το άθλημα της ξιφασκίας ως αθλητής της Αθηναϊκής Λέσχης. Στα πρώτα του στάδια ξεκίνησε ως ξιφομάχος στην κατηγορία του ξίφους ασκήσεως, πολύ σύντομα όμως θα άλλαζε κατηγορία όπλου καταλήγοντας στο ξίφος μονομαχίας.Το 2003 θα αποφοιτήσει από το Μαράσλειο Διδασκαλείο και θα εισαχθεί ως φοιτητής στη Γυμναστική Ακαδημία Αθηνών.Τον ίδιο χρόνο θα έρθει σε επαφή με τον Ομοσπονδιακό προπονητή Τσολάκη Χάρη και θα αποτελέσει μέλος της Εθνικής ομάδας νέων κατακτώντας το Χαλκινο μετάλλιο στο Παγκόσμιο κύπελλο νέων στην Βουδαπέστη ανάμεσα σε 158 αθλητές. Ένα χρόνο μετά θα κατακτήσει την 8η θέση στο παγκόσμιο κύπελλο νέων στην Ιταλία, ενώ τα επόμενα χρόνια ακολούθησαν αρκετές διακρίσεις, σημαντικότερη αυτων το Χρυσό μετάλλιο στο Παγκόσμιο Κύπελλο Satellite στην Κωνσταντινούπολη το 2010, όπου θα επικράτησει στον τελικό έναντι του Βούλγαρου Κιριλ Μαρίνοφ με 15-12. Θα εκπληρώσει την στρατιωτική του θητεία στις Ελληνικές Ειδικές Δυνάμεις στην κατηγορία των πεζοναυτών και το 2011 θα συμμετάσχει στη ίδρυση του Α.Ο. Θησέα ξιφασκίας Ηρακλείου. Την ίδια χρονιά θα κατακτήσει το Αργυρό μετάλλιο στο Παγκόσμιο Κύπελλο ανδρών Satellite στην Κύπρο. Το 2013 θα αναδειχθεί νικητής στο Κύπελλο Ελλάδος , ενω στο Πανελλήνιο Πρωτάθλημα ανδρών θα καταλάβει το Ασημένιο μετάλλιο. Το 2014 στο Πανελλήνιο Πρωτάθλημα ανδρών θα καταλάβει την 2η θέση και το  2015 θα κατακτήσει ξανά τον τίτλο του Πρωταθλητή και Κυπελλούχου Ελλάδος.
Α΄ κατηγορία ποδοσφαίρου ανδρών Κύπρου 1963-64

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1962-63, στο πρωτάθλημα της περιόδου 1963-64 δεν συμμετείχε ο Ορφέας Λευκωσίας ο οποίος είχε υποβιβαστεί στη Β΄ κατηγορία.
Ύμνος της Δημοκρατίας της Αντιγκέας

Ο Ύμνος της Αντιγκέας είναι ο εθνικός ύμνος στην Αντιγκέα, που αποτελεί ομοσπονδιακό υποκείμενο στη Ρωσική Ομοσπονδία.
Οι στίχοι είναι του Ισχάκ Μασμπάς και η μουσική του Ουμάρ Τχαμπιζίμοφ (1919–1998). Το άσμα εγκρίθηκε ως εθνικός ύμνος με απόφαση του Ανωτάτου Συμβουλίου της Δημοκρατίας της Αντιγκέας στις 25 Μαρτίου του 1992. Επρόκειτο για μια από τις πρώτες αποφάσεις που έλαβε η νεοσύστατη δημοκρατία μετά την κατάρρευση της Σοβιετικής Ένωσης.
Εθνική Κύπρου (καλαθοσφαίριση γυναικών)

Συμμετοχή σε διεθνείς διοργανώσεις

Η Ομοσπονδία Καλαθοσφαίρισης της χώρας εντάχθηκε στο δυναμικό της FIBA το 1972.
Γυναικείο αντιπροσωπευτικό συγκρότημα συμμετείχε για πρώτη φορά σε επίσημη διοργάνωση το 1989 και συγκεκριμένα στα πλαίσια του πρώτου «Ευρωπαϊκού Πρωταθλήματος Μικρών Κρατών FIBA» (τότε «European Promotion Cup»). Το 2003 συμμετείχε για πρώτη και τελευταία μέχρι σήμερα φορά σε Προκριματική Φάση Ευρωπαϊκού Πρωταθλήματος. Την επόμενη χρονιά συμμετείχε για τελευταία φορά σε επίσημη διοργάνωση προτού πέσει σε αδράνεια. Τα τελευταία χρόνια, σε ό,τι αφορά τις διοργανώσεις της FIBA, η Κύπρος εκπροσωπείται μόνο σε επίπεδο νεαρών αθλητριών.
Η πιο πρόσφατη παρουσία της ομάδας σε διεθνή διοργάνωση ήταν το 2013, στους 15ους Αγώνες Μικρών Κρατών της Ευρώπης που έλαβαν χώρα στο Λουξεμβούργο.
Πρωτάθλημα καλαθοσφαίρισης Β΄ εθνικής κατηγορίας ανδρών 1985-1986

Το πρωτάθλημα Β΄ Εθνικής κατηγορίας μπάσκετ ανδρών της σεζόν 1985-86  διεξήχθη σε τέσσερις ομίλους, δύο στο Νότο και δύο στο Βορρά, με συμμετοχή συνολικά 41 ομάδων: 20 στους ομίλους του νότου (2Χ10) και 21 στους ομίλους του βορρά (11+10). Πρωταθλητής αναδείχθηκε ο Α.Ο. Ηλυσιακός, έπειτα από ειδικό τουρνουά ενός γύρου μεταξύ των πρωταθλητών των τεσσάρων ομίλων. Ακολούθως, μετείχε στο ειδικό τουρνουά ανόδου και εντάχθηκε στη νέα Α1΄ Εθνική κατηγορία.
Π.Α.Ο.Κ. (ποδόσφαιρο γυναικών)

Ιστορία

Πρώτος έφορος της ομάδας υπήρξε ο Γιώργος Κασιμάτης και πρώτος προπονητής ο Θέμης Καπουσούζης, ο οποίος πολύ σύντομα αντικαταστάθηκε από τον Μπάμπη Παπουλίδη. Την πρώτη κιόλας χρονιά της ύπαρξης της ομάδας περίοδος 2001-2002, κατακτήθηκε και το πρώτο νταμπλ. Το Κύπελλο του 2002 ήταν το τελευταίο που διοργάνωσε η ΕΠΟ. Στον τελικό της Λαμίας ο ΠΑΟΚ κέρδισε με σκορ 4–0 την Δόξα – Άρτεμις, με σκόρερς τις Παπαδοπούλου, Στανόγεβιτς και Παντελιάδου (2).
Ακολούθησε μια ανανέωση της ομάδας, με αποτέλεσμα να επιστρέψει στις επιτυχίες 4 χρόνια αργότερα κατακτώντας τα 7 τελευταία πρωταθλήματα. Τις χρονιές που δεν κατέκτησε τον τίτλο, τερμάτισε στη δεύτερη θέση το 2003 και 2005 και στην τρίτη θέση το 2004.
Έδρα της γυναικείας ομάδας του ΠΑΟΚ είναι το γήπεδο Τριανδρίας (πλαστικό χόρτο), ενώ σε σημαντικούς αγώνες όπως το Champions League γυναικών που διοργανώνει η UEFA, χρησιμοποιείται το γήπεδο της Τούμπας. Είναι χαρακτηριστικό ότι οι παίκτριες του ΠΑΟΚ αποτελούν τη βάση της σύνθεσης και της Εθνικής Ελλάδας γυναικών.
240 Βανάδις

Φυσικά χαρακτηριστικά

Η μέση διάμετρος της Βανάδις εκτιμάται σε 104 χλμ. Ο φασματικός της τύπος είναι C (ανθρακούχος) και το άλβεδό της είναι 0,041. Η Βανάδις περιστρέφεται γύρω από τον εαυτό της μία φορά κάθε 10 ώρες και 38 λεπτά.
Φάμπιο Βιταΐολι

Καρίερα

Ξεκίνησε την επαγγελματική του καριέρα το 2006 από την Olympia Secchiano. Το 2007 μετεγγράφηκε στη Σ.Σ. Μουράτα.

Διεθνής καρίερα

Από το 2007 συμμετέχει στην Εθνική Σαν Μαρίνο έχοντας 22 συμμετοχές.
Πυριδαζίνη

Ιδιότητες

Η πυριδαζίνη έχει τη μορφή άχρωμου υγρού, το οποίο μπορεί να αναμιχθεί με το νερό. Το υδροχλωρικό άλας της πυριδαζίνης είναι κίτρινο στερεό με σημείο τήξης 161-163 °C.
Λόγω της ύπαρξης έξι π ηλεκτρονίων στον δακτύλιο η πυριδαζίνη έχει αρωματικό χαρακτήρα. Και τα δύο άτομα αζώτου έχουν από ένα μονήρες ζεύγος ηλεκτρονίων που μπορεί να δεσμεύσει ένα πρωτόνιο (συμπεριφορά σαν βάση κατά Lewis), καθώς και να χρησιμεύσει για συναρμογή σε μεταλλικά κατιόντα.
Τα άτομα αζώτου είναι πιο ηλεκτραρνητικά από τα άτομα άνθρακα έχουν περίσσεια ηλεκτρονιακής πυκνότητας, επομένως η πυκνότητα δεν είναι κατανεμημένη ομοιόμορφα στον αρωματικό δακτύλιο όπως στο απολύτως συμμετρικό βενζόλιο. Σε σύγκριση με την πυριδίνη, η οποία έχει μόνο ένα άτομο αζώτου στον εξαμελή της δακτύλιο, η πυριδαζίνη και οι άλλες διαζίνες είναι πιο ασθενείς βάσεις λόγω του «ανταγωνισμού» μεταξύ των δύο ατόμων αζώτου (οι τιμές σταθερών οξύτητας των συζυγών οξέων είναι 5,23 για την πυριδίνη και 2,24 για την πυριδαζίνη).

Σύνθεση

Σύμφωνα με μια σύνθεση που περιγράφηκε ήδη το 1901 από τον Marquis και τροποποιήθηκε το 1942 από τους Hückel και Jahnentz, η πυριδαζίνη μπορεί να σχηματιστεί με αντίδραση φουρανίου με μίγμα νιτρικού οξέος και οξικού ανυδρίτη: το ενδιάμεσα σχηματιζόμενο υποκατεστημένο φουράνιο αντιδρά με υδραζίνη, δίνοντας πυριδαζίνη με μέτρια απόδοση 20%.
Καλύτερες αποδόσεις επιτυγχάνονται με χρήση παραγώγων του μηλεϊκού οξέος. Έτσι, ο μηλεϊκός ανυδρίτης αντιδρά με υδραζίνη προς σχηματισμό 1,2-διϋδροπυραζινο-3,6-διόνης, η οποία καταλήγει σε πυριδαζίνη μετά από χλωρίωση με οξυχλωριούχο φωσφόρο και αναγωγή με H₂-Pd/C (απόδοση 62%).
Α.Ο. Ελπιδοφόρος Κηφισιάς

Ιστορία

Η ποδοσφαιρική ομάδα του Αθλητικού Ομίλου Νέας Κηφισιάς «Ελπιδοφόρου» από το 1971 που ιδρύθηκε, όπου το 1997 μετονομάστηκε σε Αθλητικό Όμιλο Κηφισιάς «Ελπιδοφόρο», ως το 2009 αγωνιζόταν στα πρωταθλήματα της ΕΠΣ Αθήνας. Κατά την πενταετία 2005-2010 παρουσίασε εντυπωσιακή πορεία, αφού κατάφερε μέσα σε τρία χρόνια να βρεθεί από την Γ΄ κατηγορία της ΕΠΣ Αθήνας στη Δ΄ Εθνική. Επιπλέον, το 2010 έφτασε στον τελικό του Κυπέλλου ΕΠΣΑ και τερμάτισε 2ος στον όμιλό του στη Δ΄ εθνική, χάνοντας πρωτάθλημα και κύπελλο από τον Απόλλωνα Σμύρνης.
Αγνή των Νταμπιέρ

Βιογραφία

Ήταν η δεύτερη κόρη του Αρσαμμπώ Θ΄ κυρίου του Μπουρμπόν και της Γιολάντας Α΄ κόμισσας του Νεβέρ, Ωσέρ, Τοννέρ.
ΟΥΕΦΑ Τσάμπιονς Λιγκ 2009-10

Η διοργάνωση του Champions League 2009-10 ήταν η 55η του κυπέλλου Πρωταθλητριών και η 18η που μετονομάστηκε σε UEFA Champions League. Ήταν, επίσης, η πρώτη διοργάνωση με τον νέο τρόπο διεξαγωγής των προκριματικών γύρων. Ο τελικός διεξήχθη στο στάδιο Σαντιάγο Μπερναμπέου της Μαδρίτης και νικήτρια ανεδείχθη η Ίντερ Μιλάνου.

Τρόπος διεξαγωγής της νέας διοργάνωσης

Στη διοργάνωση αυτή πραγματοποιήθηκαν πολλές αλλαγές που αφορούσαν κυρίως τον τρόπο διεξαγωγής των προκριματικών γύρων. Στον πρώτο προκριματικό που διεξήχθη από τις 10 Ιουνίου έως τις 15 Ιουλίου γύρω συμμετείχαν μόνο οι πρωταθλήτριες ομάδες από τις τέσσερις τελευταίες χώρες στην ειδική βαθμολογία της UEFA, δηλαδή οι πρωταθλήτριες ομάδες από το Μαυροβούνιο, τη Μάλτα, την Ανδόρα και το Σαν Μαρίνο.
Στον 2ο προκριματικό γύρο συμμετείχαν οι δύο νικητές του 1ου προκριματικού γύρου και άλλες 32 πρωταθλήτριες ομάδες που προήλθαν από χώρες που βρίσκονταν από τη 16η ως και τη 47η θέση της ειδικής βαθμολογίας της ΟΥΕΦΑ, συνολικά συμμετείχαν 34 ομάδες.
Ο 3ος προκριματικός γύρος χωρίστηκε σε δύο κατηγορίες, η πρώτη αποκλειστικά με πρωταθλήτριες ομάδες στα εθνικά πρωταθλήματα, ενώ η δεύτερη με μη πρωταθλήτριες. Στην 1η κατηγορία του 3ου προκριματικού γύρου συμμετείχαν οι 17 νικητές του 2ου προκριματικού γύρου, μαζί με τις ομάδες που κατέκτησαν τον τίτλο των πρωταθλημάτων που βρίσκονταν από τη 13η ως και τη 15η θέση της κατάταξης της ΟΥΕΦΑ, συνολικά 20. Στη δεύτερη κατηγορία συμμετείχαν που κατέκτησαν τη δεύτερη θέση των πρωταθλημάτων που βρίσκονταν από την 7η ως και τη 15η θέση, μαζί με την ομάδα που κατέκτησε την 3η θέση του πρωταθλήματος που βρισκόταν στην 6η θέση της ειδικής βαθμολογίας, συνολικά 10 ομάδες.
Ο τέταρτος προκριματικός (play off) χωρίστηκε επίσης σε δύο κατηγορίες. Στην κατηγορία των πρωταθλητών συμμετείχαν οι δέκα νικητές του 3ου προκριματικού γύρου που έδωσαν μεταξύ τους διπλούς αγώνες, με τους νικητές να εξασφαλίζουν τη συμμετοχή τους στη φάση των ομίλων. Στην κατηγορία των μη πρωταθλητών συμμετείχαν οι πέντε νικητές του 3ου προκριματικού γύρου, μαζί με τις ομάδες που κατέκτησαν την 3η θέση των πρωταθλημάτων που βρίσκονταν στην 4η και την 5η θέση της ειδικής βαθμολογίας της ΟΥΕΦΑ, καθώς και οι ομάδες που κατέκτησαν την 4η θέση των πρωταθλημάτων που βρίσκονταν στην 1η ως και την 3η θέση. Από αυτές τις δέκα ομάδες προκρίθηκαν πέντε στη φάση των ομίλων.
Στη φάση των ομίλων συμμετείχαν 32 ομάδες, οι δέκα που προκρίθηκαν από τη φάση των play off (4ος προκριματικός γύρος) και οι ομάδες που κατέκτησαν την 1η, τη 2η και την 3η θέση των πρωταθλημάτων που βρίσκονταν από την 1η ως και την 3η θέση της ειδικής βαθμολογίας της ΟΥΕΦΑ, αυτές που κατέκτησαν την 1η και τη 2η θέση των πρωταθλημάτων που βρίσκονται από την 4η ως και την 6η θέση, οι πρωταθλήτριες των πρωταθλημάτων που βρίσκονταν από την 7η ως και τη 12η θέση της ειδικής βαθμολογίας της UEFA και η κάτοχος της προηγούμενης περιόδου (2008-09), Μπαρτσελόνα.
Διεθνές Δίκτυο Μελετητών Γενοκτονιών

Το Διεθνές Δίκτυο Μελετητών Γενοκτονιών (αγγλικά: International Network of Genocide Scholars, συντμημένο ως INoGS) είναι μη κερδοσκοπική και χωρίς πολιτικό προσανατολισμό οργάνωση η οποία ασχολείται με την διεπιστημονική μελέτη και ανάπτυξη ακαδημαϊκού διαλόγου στο πεδίο της συγκριτικής μελέτης γενοκτονιών.

Περιγραφή

Ιδρύθηκε στις 14 Ιανουαρίου 2005 στο Βερολίνο, και αρχικά ήταν γνωστό ως Ευρωπαϊκό Δίκτυο Μελετητών Γενοκτονιών (European Network of Genocide Scholars, ENOGS), ενώ άλλαξε την ονομασία του σε Διεθνές το 2006. Η συμμετοχή στον οργανισμό είναι ανοικτή σε μελετητές, καθηγητές, και σπουδαστές από όλα τα ακαδημαϊκά πεδία τα οποία μελετούν τις γενοκτονίες και την μαζική βία, ενώ διατηρεί συνεργασίες και με αντίστοιχα ακαδημαϊκά ινστιτούτα. Το 2013 διέθετε 300 μέλη διεθνώς.
Από το 2006 εκδίδει το ακαδημαϊκό περιοδικό έρευνας γενοκτονιών (Journal of Genocide Research), ενώ διοργανώνει διεθνές συνέδριο σχετικά με γενοκτονίες (Global Conference on Genocide) ανά 2 έτη.
Κατά την περίοδο 2010-2011 επιχειρήθηκε συγχώνευση του οργανισμού με την Διεθνή Ένωση Μελετητών Γενοκτονιών, ξεχωριστό οργανισμό με παρόμοιο πεδίο δραστηριοποίησης που προϋπήρχε από το 1994, η ένωση όμως δεν προχώρησε.